Diari Oficial de la Generalitat Valenciana


Sumari del DOGV 6086, del 25-08-2009 (2009/9693)

RESOLUCIÓ de 17 d'agost de 2009, de la Conselleria de Cultura i Esport, per la qual s'adjudiquen les ajudes per a l'increment bibliogràfic dels centres de lectura de la Comunitat Valenciana.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6086

Data del DOGV
:   25-08-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/9693


Data del document
:   17-08-2009

Organisme emissor
:   Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * biblioteca
    * suport econòmic
    * ajuda pública

RESOLUCIÓ de 17 d'agost de 2009, de la Conselleria de Cultura i Esport, per la qual s'adjudiquen les ajudes per a l'increment bibliogràfic dels centres de lectura de la Comunitat Valenciana. [2009/9693]
La Llei 17/2008, de 29 de desembre, de la Generalitat, de Pressupostos per a l'exercici 2009, estableix la línia T2613000 del programa 452.10, «Llibre, Arxius i Biblioteques», en què s'assigna un import de 910.000 euros als ajuntaments i entitats locals de la Comunitat Valenciana que disposen de centres de lectura oberts al públic, per contribuir a incrementar el fons bibliogràfic i de materials especials d'aquests centres.
Les ajudes concedides mitjançant aquesta resolució no necessiten ser notificades a la Comissió Europea, d'acord amb els articles 1.4 i 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, per no complir el requisit de l'avantatge econòmic per a una empresa ni el del falsejament de la competència, i no afectar així els intercanvis de l'apartat 1 de l'article 87 del Tractat Constitutiu de la Comunitat Europea.
En virtut del que disposen l'article 22.2.a de la Llei 38/2003, de 17 de novembre, General de Subvencions; l'article 65 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i els articles 40.3, 45.a i 47.3 del Decret legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública.
Vistos els preceptes invocats i els altres de generals de pertinent aplicació, resolc:
Primer
Concedir a les entitats que se citen en l'annex I les ajudes econòmiques que s'hi detallen, que només podran finançar l'adquisició de fons bibliogràfics per a les biblioteques i les agències de lectura públiques de la Comunitat Valenciana.
Segon
1. S'entendran, a l'efecte d'aquesta resolució, com a despeses subvencionables la compra de llibres (en format tradicional i electrònic) i la compra de materials especials propis de la col·lecció bibliogràfica (CD-ROM, vídeos, DVD, etc.).
2. Se n'exclouen expressament, a l'efecte de la present subvenció, les despeses següents: premsa diària i butlletins oficials
Tercer
Per a realitzar la justificació, les entitats locals beneficiàries hauran de presentar la documentació següent:
a) Certificat del secretari de l'entitat que acredite l'existència del centre de lectura pública, així com l'horari regular d'atenció al públic.
b) Representació legal del firmant de la sol·licitud.
c) Imprés d'alta de tercers per a pagaments de la Generalitat (annex II).
d) Declaració responsable firmada pel titular o pel representant legal que acredite que l'entitat sol·licitant no està incursa en les prohibicions establides en l'article 13 de la Llei 38/2003, de 17 de novembre, General de Subvencions, d'acord amb el que determina l'apartat 7 de l'article 13 de l'esmentada Llei (annex III).
e) Original o fotocòpia compulsada de les factures, datades entre l'1 de gener de 2009 i el 7 d'octubre de 2009.
f) Certificat del secretari o de l'interventor de l'entitat local, en què es faça constar que s'ha efectuat la despesa, que els llibres i materials especials propis de la col·lecció bibliogràfica adquirits es corresponen amb els de les factures i que han sigut lliurats correctament i s'han destinat al centre o centres de lectura pública de la localitat.
g) La documentació justificativa podrà presentar-se fins al 8 d'octubre de 2009. La documentació serà adreçada a la Direcció General del Llibre, Arxius i Biblioteques i es presentarà en el Registre Auxiliar de la Biblioteca Valenciana (monestir de Sant Miquel dels Reis, Av. Constitució, 284, 46897 - València) o per qualsevol dels procediments previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si no es fa així, decaurà el dret de l'adjudicatari a percebre l'ajuda.
De conformitat amb el que estableixen els articles 10, 14, 44 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, s'hi podrà interposar un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 17 d'agost de 2009.- La directora general del Llibre, Arxius i Biblioteques: Silvia Caballer Almela.